google/wiki40b huggingface dataset:
Lappvik

Lappvik, Lappohja på finsk er et tettsted i det sørlige Finland, øst for Hangö og en del av Hangö kommune. Lappvik har om lag 700 innbyggere. Stedet er mye besøkt om sommeren grunnet idyllisk beliggenhet mot Finskebukten.
De eldste skriftlige beretninger om Lappvik er fra 1549. Da Finland kom under Russland som Storfyrstedømmet Finland fikk Lappvik etterhvert økt betydning, passasjerskip på vei til kontinentet anløp stedet og den russiske tsarfamilien var ofte der om sommeren. Under første verdenskrig anla den russiske marinen en base i Lappvik.
Under forhandlingene før vinterkrigen krevde Sovjetunionen Lappvik som ankerplass. I begynnelsen av fortsettelseskrigen i 1941 ble Lappvik nesten totalt ødelagt og gjenoppbyggingen tok mange år.
Etherow

Elvas løp

Elva har sitt utspring på Featherbed Moss like over grensa til South Yorkshire, og den renner herfra ned i Longdendale, hvor den passerer gjennom Longdendale Chain, en rekke på seks reservoarer som ble bygget på slutten av 1800-tallet for å sikre vannforsyningen til Manchester og Salford. Nedenfor reservoarene passerer elva Tintwistle og Hollingworth og fortsetter mot sørvest til den munner ut i Goyt ved Brabyns Park nær Marple.  6 km nedstrøms fra Etherows munning løper Goyt sammen med Tame og danner elva Mersey.
Tektonikk

Tektonikk er vitenskapen om den strukturelle oppbyggingen av jordskorpen, hvordan denne ble dannet, deformert og den historiske utviklingen. De viktigste tektoniske prosessene er folding og forkastning.
UNICEF Norge

Ambassadører

UNICEFs ambassadører bidrar til å sette barn situasjon, barns rettigheter og UNICEFs arbeid på dagsordenen. Norge har tre nasjonale UNICEF-ambassadører: Ole Gunnar Solskjær, Sissel Kyrkjebø og Kjetil André Aamodt. UNICEF har en rekke ambassadører over hele verden.

Partnere og samarbeid

UNICEF er helt avhengig av økonomiske bidrag fra regjeringer og private givere for å drive sitt humanitære arbeid, og får ingen pengestøtte fra FN-systemet forøvrig. I 2012 lå den totale innsamlingen fra private aktører på 903,1 millioner dollar. Innsamling fra private bidrar til omtrent en tredjedel av UNICEFs budsjett, og inkluderer grupper, bedrifter og omtrent seks millioner individer. Regjeringer verden over bidrar med to tredjedeler av UNICEFs budsjett. Norge er en av de største bidragsyterne til UNICEF og gav i 2012 om lag 234 millioner dollar.

Norske UNICEF-partnere inkluderer:

Cubus; IKEA; H&M; KIWI; Nordic Choice Hotels; NorgesGruppen; Norwegian; Telenor Group; Toro/Rieber & Søn; TVNorge; NHH Aid; Kaizers Orchestra; Kiwanis; UiS Aid; To Fluer; United Aid; Kulturrussen Rogaland.
Ituzaingó (Uruguay)

Historie

Byen ble grunnlagt i 23. oktober 1875 av Pedro Moré.

Transport

Ruta 77 forbinder Ituzaingó med  Colonia og  Montevideo.
Siamesisk algeeter

Akvaristikk

Denne hardføre arten er ofte å finne i akvariehandelen, og er en av de mest populære og effektive rengjørerne av akvarier. Den går for å være en av de få artene som eter penselalger.
Når man skal kjøpe siamesisk algeeter, bør man imidlertid passe på at man får riktig art. Disse fiskene er ofte feilmerket i butikken, flying fox (Epalzeorhynchos kalopterus),  falsk flying fox (Garra cambodgiensis), kinesisk algeeter (Gyrinocheilus aymonieri) og siamesisk algeeter (Crossocheilus siamensis) blir ofte forvekslet med hverandre selv om de utseendemessig ikke er så like.
De er aktive og raske svømmere som stimer hvis de holdes i en gruppe, men noen enslige individer viser aggresjon mot sine egne og beslektede fisker. Generelt kan SAE holdes i de fleste selskapskar, det rapporteres sjelden at de er aggressive slik som kinesisk algeeter eller ildhale.
Siden SAE er effektive for å holde algeveksten nede i akvariet, holder mange dem i tett beplantede kar med sterk belysning som øker algeveksten. I motsetning til andre algeetende akvariefisk, verdsettes SAE for sin evne til å ete rødalger. Dette er imidlertid opportunistiske fisker som tar både bunntabletter og annet fôr, en tendens som blir mer tydelig med alderen.
De foretrekker temperaturer fra 24 til 26 °C, en pH mellom 6,5 og 8,0 og en hardhet på 5-20 dH. De er dyktige hoppere, og akvariet bør derfor ha et tettsluttende lokk slik at den siamesiske algeeteren ikke ender opp på gulvet.
Kamferdrops

Kamferdrops er en type godteri fra Norge, bestående av harde sukkertøy som er gule eller gulbrune, og som er tilsatt kamfer. Det var opprinnelig en såkalt brystkaramell, altså noe som skulle hjelpe mot hoste eller sår hals.
Begrepet er brukt i norsk i alle fall helt tilbake til 1880-årene. I datiden var kamferdrops regnet som legemiddel, men det hadde unntaksbestemmelse i datidens regelverk for omsetning av legemidler, slik at det ikke var definert som et stoff som apotekene hadde enerett til å selge.
Tidligere har både Nidar og Freia hatt kamferdrops på det norske markedet, mens Brynild lanserte sin Gul Kamfer i 2015. Kamferdrops er også tilgjengelig igjennom nisjeprodusenten Metier Drops.
Kamferdrops forbindes ofte med godt voksne mennesker. Dette kommer for eksempel til uttrykk i at et kulturtilbud for eldre i Indre Fosen har fått navnet «Kamferdropsfestivalen», og at en håndbok i det å passere 50 år har fått tittelen Lyden av kamferdrops og duften av rødvin.
Roger Finjord

Sjakk

Han spilte sjakk for Øksfjord og arrangerte i 1994 årets NM i hurtigsjakk.  Han fikk 19.-plass i mesterklassen i NM i sjakk 1996. I 1998 ble han visepresident i Norges sjakkforbund, men ga seg i 1999 etter fire år i forbundsstyret. Han var NRKs ekspertkommentator under VM i hurtigsjakk 2015.

Herrefotballtrener

Som barn spilte han for Øksfjord IL og heiet på Leeds United. Finjord trente Nerskogen IL i Alta og ble kåret til «Årets unge trener» i 2000 av Norsk Fotballtrenerforening, samme året som Per-Mathias Høgmo ble «Årets trener» for å ha vunnet Sommer-OL 2000 med kvinnelandslaget. Han var kretsansvarlig for spillerutvikling i Troms og Finnmark 2001, i 2004 etterfulgt av Bård Flovik.  Med status som D-trener, var han i 2003 assisterende trener for J17-landslaget. Fra 2004 trente han Alta IF som slo Narvik Fotballklubb 13–0 og rykket opp til 1. divisjon.
 Han takket nei til Per-Mathias Høgmo og Tromsø IL og ble  «Årets navn» av Finnmark Dagblad. Året etter rykket de ned og Finjord ble erstattet av Isak Ole Hætta (født 1960). Finjord gikk tilbake som spillerutvikler i kretsen.

Damefotballtrener

Han hadde i 2008 damelaget til Alta IF under Jon Harjo, og ble av Bjarne Berntsen tatt inn i trenergruppen for Norges kvinnelandslag i fotball som skulle til Sommer-OL 2008. I desember samme år ble han av toppfotballsjef Per-Mathias Høgmo ansatt som U23-trener for kvinnene.  
Det var i desember 2009 at Finnmark Dagblad bekjentgjorde at Finjord ble ny hovedtrener for Stabæk Fotball Kvinner som han trente i 2010 og 2011 til gull i Toppserien 2010, sølv i Toppserien 2011 og seier i NM i fotball for kvinner 2011.  Han flyttet tilbake for å bli leder i Finnmark fotballkrets.
Theodor-Heuss-Platz

Theodor-Heuss-Platz er en stor plass i Berlin oppkalt etter Theodor Heuss, Tysklands første forbundspresident. Plassen ligger i ortsteilen Westend i Berlins bydel Charlottenburg-Wilmersdorf. Gatene Heerstraße, Reichsstraße, Kaiserdamm, Linden-, Ahorn-, Pommern- og Masurenallee møtes ved Theodor-Heuss-Platz. Under plassen ligger Theodor-Heuss-Platz undergrunnsstasjon.

Historie

Plassen ble oppført mellom 1904 og 1908 som prydplass, og het opprinnelig Reichskanzlerplatz. I begynnelsen var området ved plassen ubebygget; i tillegg til metrostasjonen lå det bare villaen Tanneck, bygget i eventyrslottstil, ved plassen. Under første verdenskrig ble villaen et pikepensjonat.
I 1933 ble plassen omdøpt Adolf-Hitler-Platz. I forbindelse med planlegningen av Welthauptstadt Germania, skulle plassen spille en viktig rolle som vestende i øst-vest-aksen. Det ble planlagt en rekke monumentalbygg, bl.a. et Mussolinimonument. Samtidig skulle plassen omdøpes til Mussoliniplatz. Ettersom Welthauptstadt Germania ikke ble realisert ble disse planene imidlertid aldri satt ut i livet. I 1947 fikk plassen sitt opprinnelige navn, Reichskanzlerplatz, tilbake.
Seks dager etter tidligere president Theodor Heuss' død, ble plassen 18. desember 1963 omdøpt til Theodor-Heuss-Platz.

Bygninger, minnesmerker og kunstverk

Over Kaiserdamm, Bismarckstraße og Straße des 17. Juni er Theodor-Heuss-Platz i direkte linje knyttet til Ernst-Reuter-Platz, Siegessäule, Brandenburger Tor og Unter den Linden. Aksen fortsetter i vestlig retning rettlinjet over Heerstraße.
Markante bygninger inkluderer det såkalte Deutschland- und Amerikahaus, bygget 1928–1930 av arkitekten Heinrich Straumer i den modernistiske stilen Neue Sachlichkeit.
I nærheten av plassen ligger også Haus des Rundfunks, sete for Rundfunk Berlin-Brandenburg (rbb), kringkastingen i Berlin-Brandenburg. Her fant også den første internasjonale kringkastingsutstillingen sted.
På Theodor-Heuss-Platz brenner siden 1955 den evige flammen til minne for ofrene for flukt og fordrivelse (Mahnmal gegen Flucht und Vertreibung). Fra 1995 har kunstneren Hella Santarossas skulptur «Blauer Obelisk» også stått på Theodor-Heuss-Platz.
Norges ambassade i Kiev

Norges ambassade i Kiev (1992–) huser den norske ambassadør til landet Ukraina og ligger i hovedstaden Kiev.
Ambassaden holdt i begynnelsen til i en ombygd stall i Striletska-gaten, i påvente av et mer permanent tilholdssted.  En gammel kjøpmannsbolig i Vulitsa Striletska 15 fra 1878 ble ombygd med finsk entreprenør og innviet den 25. september 1995. Kjøpmannens oldebarn Galina Silvestrivna Sevruk bidro med relieffer.
Ambassadøren til Ukraina er også tilknyttet utenriksstasjonen i Minsk i Hviterussland.
Axel Sømme

Betydning for norsk økonomi

Sammen med Ole Colbjørnsen, kjent under kallenavnet Ola Tiltak, utarbeidet Sømme i 1933 Norges første treårsplan.    Den fikk stor betydning for norsk økonomisk planlegging, og lanserte for alvor teorien om at staten og det offentlige bør være aktive og bruke penger i stedet for å spare i krisetider. Slik oppstod den første moderne norske motkonjunkturpolitikken.
Min venn Percys magiske gymnastikksko

Handling

Niårige Ulf er bosatt i en forstad til Stockholm sammen med foreldrene og storebroren. Han vil heller kjøre i kassebil og smyge seg på badende kvinner enn å gå på skolen. Den nye gutten i klassen, Percy, har et par sko som gjør at han klarer seg i alle situasjoner og blir så tøff som Ulf drømmer om å være. Til slutt lykkes Ulf i å bytte til seg skoene.

Merknad

Serien ble sendt i to deler på SVT Kanal 1 i 1994. Den ble sendt i fire deler på SVT1 i 2000, 2005 og 2008.
Runnymede Trust

The Runnymede Trust er en tenketank i Storbritannia som bekjemper rasisme og diskriminering, og arbeider for et multikulturelt og tolerant samfunn. Institusjonen ledes av Rob Berkeley og styret av Clive Jones.
Den ble etablert i 1968 av Jim Rose og Anthony Lester,. Tenketanken prøver bl.a. å påvirke lovverket for å få bukt med rasisme og diskriminering.
Bombardier Challenger 300

Konstruksjon og utvikling

Prosjektet ble presentert på Paris Air Show 13. juli 1999 da det ble kalt Bombardier Continental. Det var en "rett frem" konstruksjon bygget i Bombardier's Learjet fabrikk på Wichita midtkontinentale flyplass, Kansas. Jetflyet  ble omdøpt i september 2002 etter mye debatt om hvilken kategori (Learjet, Challenger, eller Global) det nye flyet passet inn i.
Fjellsport

Fjellsport omfatter generelt sett aktiviteter som foregår utendørs i fjellet. Dette omfatter bl.a. fjellklatring og brevandring samt kurs innen disse disiplinene, toppturer til fots og på ski, skredkurs og isklatring.
Gordon Waller

I harmoni med Peter Asher

Han var sønn av en lege, og det hevdes at det var familiebakgrunnen som gjorde at han som elev på Westminster Boys’ School i London, i 1959, ble venn med en annen av skolens legesønner, Peter Asher. Sammen med en tredje elev dannet de en trio som spilte på kaffebarer og ved ulike skoletilstelninger. Ettersommeren 1963 bestemte de seg for å danne duoen Peter & Gordon og satse profesjonelt. De spilte nå fast på The Country Guitar i Tottenham Court Road, men ble senere samme høst engasjert for to ukers opptreden ved entertaineren Harry Secombes Pickwick Club på Londons West End, hvor en rekke mennesker fra underholdningsbransjen vanket. Her var det at de ble oppdaget av EMIs A&R sjef, Norman Newell, og sangerinnen Dorothy Squires. På Secombes anbefaling ga Newell dem lov til å gjøre en prøveinnspilling i EMIs Abbey Road Studios i januar 1964.
I Studio valgte de å fremføre folkklassikeren «Five Hundred Miles», men tanken var å la en selvkomponert låt, «If I Were You», bli deres første singelutgivelse. Tilfeldighetene gjorde imidlertid at kameratens søster, skuespilleren Jane Asher, var blitt venninne med Paul McCartney, og dermed mottok de isteden en sang fra ham, «A World Without Love».
Sangen ble spilt inn 21. januar 1964, og selskapet, som fikk det travelt med å ri på beatlemaniaen av frykt for at den ikke ville vare så lenge, fremskyndet utgivelsen, slik at platen var i salg allerede måneden etter. 12. mars entret «A World Without Love» hitlistene. 23. april utkonkurrerte de selveste The Beatles, og skjøv «Can’t Buy Me Love» bort fra førsteplassen. Låta toppet barometrene i ni land, deriblant USA, som syntes å trykke duoen enda mer til sitt bryst enn hva hjemlandet, England, gjorde.
Sammen med Peter Asher spilte Waller inn i alt 11 album, og fra disse ble det skilt ut en mengde singelutgivelser. De tegnet seg for en rekke store slagere før de i september 1968 skilte lag.

En verden uten Peter & Gordon

Allerede før samarbeidet med Peter Asher opphørte hadde Gordon Waller utgitt et par singelplater på egen hånd. Det ble flere soloutgivelser innen 1960-tallet tok slutt, men uten Ashers stemme hadde han mistet det som ga de særpregete vokalharmoniene tyngde. Denne erkjennelsen lå nok til grunn for tittelen på hans eneste album, and Gordon, som ble spilt inn New York i 1972, sammen med gruppen The White Cloud og keyboardisten Teddy Wender. Heller ikke dette ga ham noen suksess, og dermed var Wallers platekarriere i praksis over.
Dernest forsøkte han seg som skuespiller i originaloppsetningen av Tim Rice og Andrew Lloyd Webbers Joseph And The Amazing Technicolor Dreamcoat i London, hvor han spilte rollen som Pharaoh. Sangene fra rolletolkningen kom også ut på LP.
Etter dette levde han et rolig og tilbaketrukket liv utenfor medias oppmerksomhet på Englands vestkyst, inntil han i 2005 tok opp igjen samarbeidet med Peter Asher.
Sine siste år bodde Gordon Waller i Ledyard, Connecticut i USA, der han i 2008 giftet seg for tredje gang. 16. juli 2009 fikk han et hjerteslag, og døde neste morgen, 64 år gammel, på Backus Hospital i Norwich, Connecticut.
Mersey Tigers

Mersey Tigers er et engelsk basketballag basert i Liverpool som ble etablert i 2007. De spiller i proffserien British Basketball League.

Klubben var tidligere en del av organisasjonen til Everton FC, og het Everton Tigers frem til 2010. Klubben spiller på Greenbank Sports Academy, og blir trent av Tony Garbelotto.
De endte på 7.-plass i sin første sesong, og spilte play-off mot Guildford Heat. Guildford vant 81-72.
Vjatskoje

Vjatskoje (russisk: Вя́тское), også kalt Vjatsk og Vjatskoe, er en landsby i Khabarovsk kraj i Russland. Landsbyen ligger ved Amurs østre bredd, 70 kilometer nordøst for Khabarovsk by. I 2011 hadde Vjatskoje 1 893 innbyggere.
De første innbyggerne var trolig tungusere. Vjatskoje var opprinnelig en del av Ytre Mandsjuria, ble avslått fra Kina til Russland ved Pekingkonvensjonen i 1860, og har siden vært en del av Russlands fjerne østen. Under den andre verdenskrig huset Vjatskoje Den røde armés 88. brigade, som bestod av koreanske og kinesiske geriljasoldater, deriblant Kim Il-sung. Ifølge sovjetiske kilder skal Kim Jong-il ha blitt født her i 1942. I dag er den 76. radiotekniske brigade stasjonert i landsbyen, som ellers har fiske som fremste næringsvei.
Clair de Lune

Film og TV

Clair de lune, en film av'Henri Diamant-Berger en 1932.
Clair de lune, amerikansk tv-serie fra 1980 – årene.
Clair de lune, som element i Disneys Fantasia (1940).
Godesberg-programmet

Godesberg-programmet er navnet på SPDs partiprogram mellom 1959 og 1989. Det ble vedtatt med 324 stemmer for og 16 mot på en ekstraordinær partikongress den 15. november 1959 i Bad Godesberg, som i dag er en bydel i Bonn.
Programmet markerte omdannelsen av SPD fra et sosialistisk arbeiderparti til et pragmatisk folkeparti.
Programmets grunnprinsipper er fremdeles bestemmende for SPD, selv om programmet i 1989 ble avløst av Berlin-programmet. Godesberg-programmets forløper var Heidelberg-programmet fra 1925, som likevel ble betydelig modifisert allerede gjennom de politiske grunnprinsippene SPD vedtok i 1946.
Programmet var preget av liberal-demokratiske grunnprinsipper, og SPD tok avstand fra marxistiske begreper som klassekamp og fra idéer om planøkonomi. Partiet slo fast at det stod for sosial markedsøkonomi, rettsstat og «menneskers frie utfoldelse».
The Yes Album

Bakgrunn

The Yes Album ble nettopp det albumet plateselskapet ønsket seg etter den labre interessen for bandets to første album. Innspillingene ble gjort i studioet Langley Studios i Devon i England, og Steve Howe likte seg så godt der at han senere kjøpte huset med tilliggende landområder, og han bor fremdeles der. 
Også på dette albumet er Jon Andersons fornavn stavet «John» men for siste gang ettersom alle de påfølgende albumene bruker staveformen «Jon». På coveret er det et bilde av bandet, og man kan se Tony Kaye med gips på det ene benet. Dette på grunn av at han kort tid før fotografiet ble tatt var innblandet i en mindre bilulykke. 
Under den påfølgende turneen var bandet Strawbs med som oppvarmingsband. Keyboardisten i Strawbs var den unge og meget lovende Rick Wakeman, som med sitt virtuose spill på alle sine forskjellige tangentinstrumenter tiltrakk seg oppmerksomhet fra alle, Yes-medlemmene inkludert. 
Etter turneen fikk keyboardist Kaye sparken fordi han kun motvillig gikk med på å spille på Moog-synthesizer og generelt nektet å ta i bruk moderne synthesizer og Mellotron, og ønsket kun å spille piano og Hammondorgel. Dermed tok Yes kontakt med Wakeman, som under tvil godtok å møte på en øvelse. Få dager senere ble han presentert som Yes' nye keyboardist.
Armenia i Eurovision Song Contest

Historie

Det er Armenias offentlige tv-selskap (ARMTV) som har senderettighetene til Eurovision Song Contest i Armenia. I 2006 sendte landet sitt første bidrag til Eurovision Song Contest, André med «Without Your Love». 
Han kom på sjetteplass i semifinalen og kvalifiserte seg dermed til finalen. Der endte André på en åttendeplass med 129 poeng, og Armenia var dermed direktekvalifisert til finalen i Eurovision Song Contest 2007. Frem til 2011 kom Armenia på topp ti hvert år. Siden har resultatene variert, og landet ble slått ut i semifinalen to år på rad i 2018 og 2019.

Fraværet i 2012

I Düsseldorf i 2011 ble artisten Emmy og «Boom Boom» slått ut i sin semifinale, og for første gang kom ikke Armenia til en Eurovision-finale. 
Året etter valgte Armenia ikke å delta, siden nabolandet og erkefienden Aserbadsjan skulle arrangere Eurovision Song Contest etter å ha vunnet året før. De to landene har en langvarig og konfliktfylt historie, blant annet striden om regionen Nagorno-Karabakh. Vinteren 2012 satte armenske artister i gang en underskriftskampanje for å få Armenia til å trekke seg fra konkurransen, siden de mente Aserbajdsjan nylig hadde utvist «anti-armenske holdninger». Aserbajdsjanske myndigheter på sin side garanterte for sikkerheten til den armenske delegasjonen, men Armenia valgte til slutt å trekke seg fra konkurransen. I 2013 kom Armenia tilbake igjen i konkurransen og har deltatt hvert år siden.
Belojarskij

Belojarskij (russisk: Белоярский) er en by i Khanty-Mansia i Russland. Den ligger ved elva Kazim (ei sideelv til Ob), rundt 330 km nordvest for Khanty-Mansijsk. Innbyggertall: 19 794 (2006 est.), 18 721 (folketelling 2002).

Historie

Belojarskij ble grunnlagt i 1969 som et støttepunkt for byggingen av en gassrørledning fra Jamalhalvøya til Nadym i Russlands europeiske del. 1973 ble den bymessig bosetning, og i 1988 fikk den innvilget bystatus.

Økonomi og næringsliv

Byens viktigste virksomhet er drift og vedlikehold av gassrørledningen til Tjumentransgas (russisk: Тюментрансгаз). Etter at det ble funnet råolje i nærheten startet selskapet RITEKBelojarskneft (russisk: РИТЭКБелоярскнефть) med utbygging av forekomstene.
Av mere lokal betydning er tamrein- og pelsdyrhold, samt fiske.
Nacka

Historie

Nacka ble til på 1800-tallet som forstad til Stockholm. Stedet fikk en blanding av villaområder og industri. Utbyggingen i området økte etter at Saltsjöbanan ble åpnet i 1893. Flere industribedrifter etablerte seg på slutten av 1800-tallet i Nacka. Blant disse var Saltsjökvarn, Kvarnen Tre Kronor, AB de Lavals Ångturbin og AB Diesels Motorfabrik som ble til Atlas Copco. Villaområdene i Saltsjöbaden ble i 1909 skilt ut fra Nacka og gjort til köping.
Nacka fikk bystatus i 1949.
Utbygging har gjort at Nacka har vokst sammen med Stockholm. Kjøpesenteret Forum Nacka åpnet i 1989.
Andfjorden

Andfjorden er et sund, eller snarere et havområde, som skiller Andøya i Nordland og Senja i Troms. Fjorden har innløp mellom Andenes i vest og Måneset i øst og strekker seg rundt 50 kilometer sørover. I nord er den rundt 30 kilometer bred, men smalner inn til rundt 10 kilometer i sør. I sørvest går Andfjorden over i Kvæfjorden og Godfjorden mot Hinnøya, og i sørøst går den over i Vågsfjorden. Inne i Andfjorden ligger øyene i Bjarkøy, med Grytøya som den største.
Andfjorden er opptil 517 meter dyp.
Sommerstid går det ferge over Andfjorden mellom Andenes på Andøya og Gryllefjord på Senja.
Ved Steinavær i Andfjorden finnes et stort korallrev.
Volucella inanis

Utseende

Volucella inanis er 15-16 millimeter lang, hårløs og har en gul-og-svartmønstret bakkropp. Den tilhører slekten humleblomsterfluer og men ligner ikke så mye på en humle, fordi den er hårløs, derimot mer på en stor veps som for eksempel en geithams (Vespa crabro).

Levevis

Den voksne (imago) fluen flyr helst i områder med skog.  Men den kan påtreffes i hager og på gress- og blomsterenger. Ofte setter den seg på en trestamme eller en husvegg, i solen.
Larvene lever i vepsebol, der de spiser avfall, som døde vepselarver og matrester i bolet. 
Alle fluer gjennomgår en fullstendig forvandling, med et puppestadium mellom stadiet som larve og voksen.
Britiske imperie- og samveldeleker 1958

De britiske imperie- og samveldeleker 1958 (British Empire and Commonwealth Games) var de sjette lekene som senere (fra 1978) ble til Samveldelekene (Commonwealth Games). De foregående fire lekene het britiske imperielekene (British Empire Games). Lekene i 1958 ble arrangert i Cardiff i Wales i Storbritannia i perioden 18 til 26. juli 1958. Det var 1122 utøvere fra 35 nasjoner som deltok i ti sporter. England ble beste nasjon med 29 gullmedaljer foran Australia med tjuesju.
Rok Elsner

Personlig

Rok Elsners bestefar Branko Elsner var trener og profesjonell fotballspiller, mest kjent for å ha trent Østerrike to ganger. Hans far er Marko Elsner, tidligere jugoslavisk og slovensk landslagspiller, som spilte på blant annet OGC Nice og Røde stjerne. Hans eldre bror, Luka Elsner spiller for tiden for NK Domžale.
Epianthe

Utseende

Middelsstore, slanke, mørke trebukker med grønnlig metallglans. Antennene er ganske tynne og litt over halvparten så lange som kroppen. Pronotum er tønneformet, noe lengre enn bredt. Dekkvingene er parallellsidige. Mellom- og bakbeina har sterkt klubbeformede lår.

Utbredelse

Artene er bare kjent fra Vest-Malaysia og Borneo.